**Gulbjørk** (*Betula alleghaniensis*) er et løvfellende tre som vokser i østlige Nord-Amerika. Den er den økonomisk viktigste bjørkearten i Nord-Amerika, og virket brukes til møbler, panel og innvendige dører.

Den blir opptil 30 m høy med rett stamme og eggformet krone. Barken på unge stammer og greiner er rødbrun. Eldre stammer har valnøttfarget, askegrå, rosa eller oransje bark som skaller av. Skuddene inneholder vintergrønnolje og dufter sterkt når de knuses. Bladene er mørkegrønne, ovalt tilspissede, 6–10 cm lange og 3–5,5 cm brede; de er dobbelttannede og har 12–18 par nerver. Undersiden er litt håret, spesielt langs nervene og i nervevinklene. Hunnraklene er opprette og 1,5–3 cm lange. Gulbjørk ligner på den nære slektningen sukkerbjørk, men kan som regel skilles på at barken skaller av. Arten er heksaploid med 2n = 84 kromosomer.

Gulbjørk trives i et kjølig temperert klima med mye nedbør. Arten er typisk for hemlokk- og løvskogene rundt De store sjøer og i de nordlige Appalachene. I de sørlige Appalachene finnes den bare i høytliggende, fuktige kløfter. Gulbjørk danner skog sammen med kanadahemlokk, sukkerlønn, amerikabøk og rødgran. Den vokser ofte sammen med trær som sukkerbjørk, virginiahumlebøk, amerikaagnbøk og amerikaosp. Mange busker vokser sammen med gulbjørk, for eksempel stripelønn, topplønn, nebbhassel, *Dirca palustris*, virginiatrollhassel, *Lonicera canadensis*, canadabarlind, lønnebladkrossved, *Viburnum lantanoides* og i sør amerikakristtorn.

Arten er utbredt fra Newfoundland, Saint-Pierre og Miquelon, Nova Scotia, New Brunswick og Anticosti vestover gjennom sørlige Québec og sørlige Ontario til lengst sørøst i Manitoba. Vestgrensa går gjennom Minnesota og nordøstlige Iowa. Sørgrensa går østover gjennom nordlige Illinois, Ohio og Pennsylvania til nordlige New Jersey og New England. I Appalachene finnes den sørover til østlige Tennessee og nordøstlige Georgia.

Galleri
-------

* Bark og stammeBark og stamme
* Overside bladOverside blad
* Underside bladUnderside blad
* Hannrakler og fjorårets bladHannrakler og fjorårets blad
* HunnrakleHunnrakle

Litteratur
----------

* A. Mitchell (1977). *Trær i skog og hage*. Oversatt av I. Gjærevoll. Tiden. s. 204–205. ISBN 82-10-01282-7.
* «*Betula alleghaniensis*». Flora of North America. Besøkt 21. august 2017.
* G.G. Erdmann. «Yellow Birch». *Silvics of North America*. Besøkt 21. august 2017.

Eksterne lenker
---------------

* (en) *Gulbjørk* i Encyclopedia of Life Rediger på Wikidata

* (en) *Gulbjørk* i Global Biodiversity Information Facility Rediger på Wikidata

* (en) *Gulbjørk* hos ITIS Rediger på Wikidata

* (en) *Gulbjørk* hos NCBI Rediger på Wikidata

* (en) *Gulbjørk* hos The International Plant Names Index Rediger på Wikidata

* (en) *Gulbjørk* hos Tropicos Rediger på Wikidata

* (en) *Kategori:Betula alleghaniensis* – bilder, video eller lyd på Wikimedia Commons Rediger på Wikidata

* (en) *Betula alleghaniensis* – galleri av bilder, video eller lyd på Wikimedia Commons Rediger på Wikidata

* *Betula alleghaniensis* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** LCCN
 |